
KALVARIJOS SAVIVALDYBĖS 2023 M. VEIKLOS ATASKAITA

Vadovaujantis galiojančiais teisės aktais, teikiama tvirtinti Kalvarijos savivaldybės tarybos, tarybos komitetų, komisijų ir mero 2023 metų veiklos ataskaita.

I SKYRIUS 
TARYBA

[bookmark: _Hlk170300855]Vyriausiosios rinkimų komisijos duomenimis, 2019–2023 m. Kalvarijos savivaldybės tarybos kadencijoje tarybos nariai atstovavo septynioms politinėms partijoms: partija „Tvarka ir teisingumas“ (7), Tėvynės sąjunga – Lietuvos krikščionys demokratai (3), Lietuvos Respublikos liberalų sąjūdis (3), Darbo partija (3), Lietuvos valstiečių ir žaliųjų sąjunga (2), Lietuvos socialdemokratų darbo partija (2), Lietuvos socialdemokratų partija (1).
2019–2023 m. Kalvarijos savivaldybės tarybą sudarė 21 tarybos narys (įskaitant merą).
Iki 2023 m. balandžio 19 d. Kalvarijos savivaldybės mero pareigas ėjo Vincas Plikaitis.
Iki 2023 m. balandžio 17 d., ankstesnės Kalvarijos savivaldybės tarybos kadencijos pabaigos, Kalvarijos savivaldybės mero pavaduotoju dirbo Kęstutis Bagdanavičius, paskirtas į šias pareigas Kalvarijos savivaldybės tarybos 2020 m. birželio 22 d. sprendimu Nr. T-110.
Pasikeitus Lietuvos Respublikos vietos savivaldos įstatymui, į Kalvarijos savivaldybės tarybą renkamas 21 tarybos narys (neįskaitant mero).
2023 m. kovo 19 d. vyko savivaldybių merų ir tarybos rinkimai. 
Kalvarijos savivaldybės meru išrinktas Nerijus Šidlauskas.
Pirmasis 2023–2027 m. Kalvarijos savivaldybės tarybos kadencijos posėdis įvyko 2023 m. balandžio 17 d., kurio metu prisiekė Kalvarijos savivaldybės meras Nerijus Šidlauskas bei naujai išrinkti tarybos nariai (21).
Vyriausiosios rinkimų komisijos duomenimis, 2023–2027 m. Kalvarijos savivaldybės tarybos kadencijoje tarybos nariai atstovauja šešioms politinėms partijoms ir vienam politiniam komitetui: Demokratų sąjunga „Vardan Lietuvos“ (5), Lietuvos valstiečių ir žaliųjų sąjunga (4), Politinis komitetas „Siekime kartu“ (3), Lietuvos socialdemokratų partija (3), Tėvynės sąjunga – Lietuvos krikščionys demokratai (2), Lietuvos Respublikos liberalų sąjūdis (2), Darbo partija (2).
2023 m. balandžio 17 d. Kalvarijos savivaldybės tarybos posėdžio metu buvo pateiktas pareiškimas, kuriuo informuojama, jog Kalvarijos savivaldybės tarybos nariai, išrinkti pagal Politinio komiteto „Siekime kartu“ sąrašą, Tėvynės sąjungos – Lietuvos krikščionių demokratų sąrašą, Liberalų sąjūdžio sąrašą, Darbo partijos sąrašą, Lietuvos socialdemokratų partijos sąrašą, sudaro Kalvarijos savivaldybės tarybos daugumą ir teikia prie pareiškimo pridedamą veiklos programą.
2023–2027 m. Kalvarijos savivaldybės tarybos kadencijoje 2023 m. balandžio 17 d. posėdyje buvo įregistruotos dvi frakcijos ir trys tarybos narių grupės: „Siekime kartu“ frakcija, Lietuvos socialdemokratų frakcija, Darbo partijos tarybos narių grupė, Tėvynės sąjungos grupė Kalvarijos savivaldybės taryboje, tarybos narių grupė „Liberalų sąjūdis“.
2023 m. gegužės 12 d. posėdyje sprendimu Nr. T-79 (1.5E) Kalvarijos savivaldybės taryba pritarė Kalvarijos savivaldybės mero teikiamai Antano Burinsko kandidatūrai į politinio (asmeninio) pasitikėjimo valstybės tarnautojo Kalvarijos savivaldybės vicemero pareigas Kalvarijos savivaldybės mero įgaliojimų laikui.
Sprendimu Nr. T-80 (1.5E) pritarė Kalvarijos savivaldybės mero teikiamai Vaidos Skuolienės kandidatūrai į politinio (asmeninio) pasitikėjimo valstybės tarnautojo Kalvarijos savivaldybės vicemero pareigas Kalvarijos savivaldybės mero įgaliojimų laikui.
2023 m. gegužės 16 d. mero potvarkiu Nr. M1-38 vicemerui Antanui Burinskui nustatytos šios funkcijos: koordinuoti bendradarbiavimą su įstaigomis, organizacijomis bei fiziniais asmenimis miesto ūkio ir infrastruktūros politikos srityse; teikti Kalvarijos savivaldybės merui pasiūlymus verslo aplinkos gerinimo klausimais; koordinuoti investicijų, energetikos, transporto sritis; koordinuoti, formuoti tarptautinių projektų įgyvendinimo politiką; organizuoti savivaldybės strateginio planavimo procesą; pateikti visuomenės informavimo priemonių atstovams savivaldybės mero poziciją svarstytais investicinės ir verslo aplinkos gerinimo klausimais.
Tuo pačiu potvarkiu vicemerei Vaidai Skuolienei nustatytos šios funkcijos: koordinuoti bendradarbiavimą su įstaigomis, organizacijomis bei fiziniais asmenimis sveikatos apsaugos srityje, prižiūrėti sveikatos paslaugų įstaigų veiklą; koordinuoti bendradarbiavimą su įstaigomis, organizacijomis bei fiziniais asmenimis socialinių reikalų srityje, prižiūrėti socialinių paslaugų įstaigų veiklą; teikti savivaldybės merui pasiūlymus regioninio bendradarbiavimo klausimais; koordinuoti jaunimo reikalų, ekologijos, ryšių su nevyriausybinėmis organizacijomis sritis, dalyvauti savivaldybės strateginio planavimo procese.
Iki 2023 m. kovo 13 d. Kalvarijos savivaldybės administracijos direktoriumi dirbo Gintaras Bujauskas, paskirtas perkėlimo būdu į šias pareigas Kalvarijos  savivaldybės tarybos 2022 m. gegužės 26 d. sprendimu Nr. T-97 (1.5E) 2019–2023 metų Kalvarijos savivaldybės tarybos įgaliojimų laikui politinio (asmeninio) pasitikėjimo pagrindu nuo 2022 m. gegužės 27 d.
[bookmark: _Hlk127261406][bookmark: _Hlk126304639]Kalvarijos savivaldybės tarybos 2023 m. vasario 24 d. sprendimu Nr. T-22 (1.5E) atleidus Kalvarijos savivaldybės administracijos direktorių Gintarą Bujauską iš Kalvarijos savivaldybės administracijos direktoriaus (politinio (asmeninio) pasitikėjimo valstybės tarnautojo) pareigų ir perkėlus į anksčiau eitas valstybės tarnautojo pareigas nuo 2023 m. kovo 13 d., pavesta Jolitai Burdulienei, Kalvarijos savivaldybės administracijos Teisės ir civilinės metrikacijos skyriaus vyriausiajai specialistei, nuo 2023 m. kovo 13 d. atlikti Kalvarijos savivaldybės administracijos direktoriaus funkcijas, kol teisės aktų nustatyta tvarka bus paskirtas Kalvarijos savivaldybės administracijos direktorius.
Nuo 2023 m. balandžio 26 d. Kalvarijos savivaldybės administracijos direktoriumi dirba Gintaras Zavistauskas, paskirtas į šias pareigas Kalvarijos savivaldybės mero 2023 m. balandžio 26 d. potvarkiu Nr. M1-33 2023–2027 metų Kalvarijos savivaldybės tarybos įgaliojimų laikui politinio (asmeninio) pasitikėjimo pagrindu.
Kalvarijos savivaldybės mero 2023 m. gegužės 16 d. potvarkiu Nr. M1-39 (11.1E), Kalvarijos savivaldybės tarybos posėdžių sekretore 2023–2027 metų Kalvarijos savivaldybės tarybos įgaliojimų laikui politinio (asmeninio) pasitikėjimo pagrindu paskirta Jurgita Arelienė.
Pagrindinė tarybos veiklos forma yra Kalvarijos savivaldybės tarybos posėdžiai. Per 2023 m. laikotarpį buvo sušaukta ir įvyko 15 tarybos posėdžių (3 ankstesnės tarybos kadencijos, 12 šios tarybos kadencijos). Pagal norminius ir metodinius raštvedybos reikalavimus parengta ir įforminta 15 tarybos posėdžių protokolų.
Per ataskaitinį laikotarpį užregistruoti 249 sprendimų projektai (40 ankstesnės tarybos kadencijoje, 209 šios tarybos kadencijoje).
Priimti 239 sprendimai (36 ankstesnės tarybos kadencijoje, 203 šios tarybos kadencijoje). Atidėti 3 sprendimai, nepriimtas 1. Pritarus Kalvarijos savivaldybės tarybai, tarybos komitetų ar tarybos narių siūlymais dėl neišsamiai parengtos medžiagos ar paaiškėjus naujai informacijai, buvo ir nenagrinėtų sprendimų projektų, kai kurie jų nagrinėti vėliau.
Prie visų tarybai teiktų klausimų ir sprendimų projektų rengimo daugiausia dirbo savivaldybės administracijos darbuotojai. Tarybos priimtų sprendimų projektus parengė:

Ūkio skyrius									61;
Švietimo, kultūros ir sporto skyrius						37;
Teisės ir civilinės metrikacijos skyrius					26;
Ekonominės plėtros ir investicijų skyrius					22;
Socialinių reikalų skyrius							22;
Architektūros, aplinkosaugos ir teritorijų planavimo skyrius			19;
Finansų ir biudžeto planavimo skyrius					17;
Savivaldybės gydytojas (vyriausiasis specialistas)				17;
Bendrųjų reikalų skyrius							  8;
Tarpinstitucinio bendradarbiavimo koordinatorius				  3;
Vyriausiasis specialistas (jaunimo reikalų koordinatorius)			  2;
Žemės ūkio ir melioracijos skyrius						  1;
Savivaldybės tarybos sekretorius						  1;
Tomas Lužanskis, Savivaldybės kontrolierius				  1;
Antanas Burinskas, tarybos narys, Kontrolės komiteto pirmininkas		  1.

[bookmark: _Hlk143070984]Pagal priimtų sprendimų turinį Kalvarijos savivaldybės tarybos posėdžiuose daugiausia nagrinėti klausimai, susiję su Kalvarijos savivaldybės turto valdymu (51), švietimu (28), globa, rūpyba, šalpa (19), mokesčiais, rinkliavomis, paslaugų įkainiais (11), sveikata (11), sveikatos priežiūros paslaugas teikiančių įstaigų veikla (8), savivaldybės biudžetu (7), strateginiu planavimu (6), aplinkosauga (5), komunaliniu ūkiu (5), kelių priežiūra (4), šeimos stiprinimo programa (4), sportu (4), pritarimu įvairiems projektams (4). Taip pat svarstyti klausimai, susiję su kultūra (3), jaunimo politika (2), nevyriausybinių organizacijų veikla (2), savivaldybės užimtumo programa (2), smulkiojo ir vidutinio verslo rėmimu (2), savivaldybės tarybos veiklos reglamentu (2).
Kalvarijos savivaldybės tarybos posėdžiuose nagrinėti savivaldybės atsinaujinančių išteklių energijos naudojimo plėtros, socialinių būstų, socialines paslaugas teikiančios įstaigos veiklos, seniūnaičių rinkimų organizavimo tvarkos, paskolos ėmimo, savivaldybės bendrojo plano keitimo klausimai.
 Kalvarijos savivaldybės tarybos posėdžiuose daugiausia klausimų pristatė savivaldybės administracijos darbuotojai. 13 klausimų pristatė įstaigų vadovai. 1 klausimą pristatė Antanas Burinskas (kaip Kontrolės komiteto pirmininkas).
Kalvarijos savivaldybės tarybos posėdžiuose dažniausiai dalyvaudavo savivaldybės administracijos darbuotojai, savivaldybės įstaigų vadovai.
Prieš kiekvieną posėdį darbas vyko komitetuose, frakcijų pasitarimuose, juose buvo aptariami sprendimų projektai, teikiami pasiūlymai.
Informacija apie posėdžių laiką, darbotvarkė, sprendimų projektai, priimti sprendimai bei balsavimo rezultatai buvo skelbiami Kalvarijos savivaldybės interneto svetainėje. Tarybos narių darbą Kalvarijos savivaldybės tarybos posėdžiuose rinkėjai galėjo stebėti tiesioginės transliacijos metu arba vėliau peržiūrėdami vykusių posėdžių įrašus.
2023 m. visuose šeštos tarybos kadencijos posėdžiuose dalyvavo tarybos nariai Jurgita Arelienė, Vilija Babeckienė, Antanas Burinskas, Renata Jarimavičienė, Algis Kaleinikas, Neringa Kalvaitienė, Algirdas Liutkevičius, Juozas Mačys, Vincas Plikaitis, Juozas Sinkevičius, Rimas Sujeta, Nerijus Šidlauskas, Juozas Švedas. Tarybos posėdžių lankomumas 84,1 proc.
Visuose septintos tarybos kadencijos posėdžiuose dalyvavo tarybos nariai Jurgita Arelienė, Darius Blėdis, Antanas Burinskas, Rūta Jankeliūnienė, Renata Jarimavičienė, Algis Kaleinikas, Vincas Plikaitis, Vitas Rusevičius, Alanas Sinkevičius, Juozas Sinkevičius, Vytenis Skilandis, Rimas Sujeta, Tomas Vasiliauskas. Tarybos posėdžių lankomumas 94,8 proc.
Pagrindinės nedalyvavimų Kalvarijos savivaldybės tarybos posėdžiuose priežastys – komandiruotės, atostogos, sveikatos problemos.

Kalvarijos savivaldybės tarybos narių dalyvavimas tarybos posėdžiuose 2023 m.

Kalvarijos savivaldybės tarybos nariai savo nuomonę posėdžiuose svarstomais klausimais pareiškė balsuodami ir priimdami vienus ar kitus sprendimus.
Vadovaujantis Lietuvos Respublikos administracinės naštos mažinimo įstatymo 7 straipsnio 2 dalimi, savivaldybių tarybos, teikdamos savo veiklos ataskaitas savivaldybės bendruomenei, privalo jose nurodyti ir įvertinti praėjusio ataskaitinio laikotarpio Administracinės naštos mažinimo priemonių plano arba administracinės naštos priemonių, įtrauktų į savivaldybės strateginį veiklos planą, įvykdymo rezultatus.
Centralizuota vidaus audito tarnyba, vykdydama 2023 m. veiklos planą, atliko du vidaus auditus: Kalvarijos savivaldybės 2022 metų II pusmečio ir 2023 metų I pusmečio administracinės naštos mažinimo priemonių vykdymo vertinimus.  
Kalvarijos savivaldybės administracinės naštos mažinimo uždaviniai atitinka ANMĮ  3 straipsnio nuostatas. Savivaldybės vykdomas administracinės naštos mažinimas nukreiptas į proceso supaprastinimą vykdant teisės aktuose nustatytus informacinius įsipareigojimus, informacinių technologijų ir elektroninių paslaugų plėtojimą.
Vidaus audito metu nustatyta, kad yra sukurtos ir vykdomos vidaus kontrolės procedūros, kuriomis siekiama sumažinti administracinę naštą juridiniams ir fiziniams asmenims. 
Administracinės naštos mažinimo uždaviniai yra įtraukti į Kalvarijos savivaldybės 2023–2025 metų strateginį veiklos planą (Kalvarijos savivaldybės savivaldos tobulinimo programoje).

II SKYRIUS 
KOMITETAI

2023 m. naujai sudaryti 5 tarybos komitetai:
Biudžeto ir finansų (pirmininkas – Tomas Vasiliauskas, pirmininko pavaduotojas – Rimas Sujeta, nariai: Rūta Jankeliūnienė, Edgaras Kabelka, Vytenis Skilandis);
Švietimo, kultūros, sporto ir jaunimo reikalų (pirmininkas – Valdas Aleknavičius, pirmininko pavaduotojas – Algirdas Liutkevičius, nariai: Vilija Babeckienė, Darius Blėdis, Vincas Plikaitis);
Socialinių reikalų ir sveikatos apsaugos (pirmininkė – Renata Jarimavičienė, pirmininko pavaduotojas – Algis Kaleinikas, nariai: Daiva Janušauskaitė, Juozas Mačys, Vytautas Šunskis);
Verslo, ūkio ir kaimo reikalų (pirmininkas – Kęstutis Bagdanavičius, pirmininko pavaduotojas – Karolis Babeckas, nariai: Vitas Rusevičius, Alanas Sinkevičius, Juozas Sinkevičius, Laimonas Žemaitis);
Kontrolės (pirmininkas – Vincas Plikaitis, pirmininko pavaduotojas – Vitas Rusevičius, nariai Darius Blėdis, Algirdas Liutkevičius, Vytenis Skilandis, Tomas Vasiliauskas).
Per ataskaitinį laikotarpį iš viso įvyko 28 komitetų posėdžiai. 

III SKYRIUS 
KOMISIJOS

[bookmark: _Hlk156211505]Kalvarijos savivaldybėje savivaldybės tarybos sprendimais yra sudarytos 2023-2027 metų tarybos kadencijos laikotarpiui šios nuolatinės savivaldybės tarybos komisijos ir tarybos:
Kalvarijos savivaldybės tarybos etikos komisija (2023 m. neposėdžiavo);
Kalvarijos savivaldybės antikorupcijos komisija (2023 m. neposėdžiavo);
Balsų skaičiavimo komisija (jos pagrindinė funkcija – skaičiuoti Kalvarijos savivaldybės tarybos posėdžiuose vykstančio balsavimo rezultatus ir pranešti juos posėdžio pirmininkui);
Piniginės socialinės paramos teikimo komisija (posėdžiavo 4 kartus);
Kalvarijos savivaldybės strateginio planavimo rengimo ir įgyvendinimo priežiūros komisija (posėdžiavo 1 kartą);
Mokesčių lengvatų komisija (surengė 3 posėdžius);
Kalvarijos savivaldybės apdovanojimų komisija (posėdžiavo 1 kartą);
[bookmark: _Hlk133487842]Socialinių paslaugų asmeniui (šeimai) skyrimo, sustabdymo ir nutraukimo komisija (surengė 10 posėdžių);
Kalvarijos savivaldybės neveiksnių asmenų būklės peržiūrėjimo komisija (posėdžiavo 6 kartus);
Kalvarijos savivaldybės turto privatizavimo komisija (posėdžiavo 2 kartus);
Nepanaudotų Kalvarijos savivaldybės biudžeto lėšų piniginei socialinei paramai skaičiuoti ir mokėti panaudojimo kitoms savarankiškosioms savivaldybės funkcijoms finansuoti komisija (2023 m. neposėdžiavo);
Kalvarijos savivaldybės peticijų komisija (2023 m. neposėdžiavo);
Kalvarijos savivaldybės gabių mokinių skatinimo atrankos komisija (surengė 3 posėdžius);
Kalvarijos savivaldybės šeimos politikos stiprinimo komisija (posėdžiavo 2 kartus);
Kalvarijos savivaldybės bendruomenės sveikatos taryba (posėdžiavo 1 kartą);
Kalvarijos savivaldybės jaunimo reikalų taryba (posėdžiavo 4 kartus).

IV SKYRIUS
 MERO POTVARKIAI

Pagal Lietuvos Respublikos vietos savivaldos įstatymą mero sprendimai įforminami potvarkiais. 2023 m. išleisti 359 potvarkiai veiklos klausimais.
Atsižvelgiant į gautas savivaldybės biudžetinių įstaigų vadovų, įvairių organizacijų, seniūnų rekomendacijas, per ataskaitinį laikotarpį pareikštos padėkos nusipelniusiems kultūros, švietimo, sporto darbuotojams, moksleiviams, gavusiems puikius valstybinių brandos egzaminų įvertinimus, asmenims, garsinantiems Kalvarijos krašto vardą, ir kt.

V SKYRIUS
 MERO PAVEDIMAI

Per ataskaitinį laikotarpį mero potvarkiais sušaukta 15 Kalvarijos savivaldybės tarybos posėdžių, sudarytos šių posėdžių darbotvarkės. Pavesta Kalvarijos savivaldybės administracijos direktoriui informaciją apie visų tarybos posėdžių laiką, vietą ir sudarytas darbotvarkes paskelbti Kalvarijos savivaldybės interneto svetainėje.

VI SKYRIUS
 ATSTOVAVIMAS TEISMUOSE

Ataskaitiniu laikotarpiu buvo atstovauta savivaldybei 49 civilinėse bylose.


VII SKYRIUS
 DALYVAVIMAS LIETUVOS SAVIVALDYBIŲ ASOCIACIJOS, TARYBŲ VEIKLOJE

Lietuvos Respublikos vietos savivaldos įstatymas nustato, jog savivaldybės meras atsako, kad būtų deramai atstovaujama savivaldybės interesams bendradarbiaujant ir sprendžiant klausimus su valstybės valdžios ir valstybinio administravimo subjektais, teisėsaugos institucijomis, nevyriausybinėmis organizacijomis, užsienio valstybių savivaldybėmis.
2023 m. gegužės 4 d. Kalvarijos savivaldybės tarybos sprendimu Nr. T-58 (1.5E) į Lietuvos savivaldybių asociacijos suvažiavimą deleguoti meras Nerijus Šidlauskas ir tarybos nariai Valdas Aleknavičius ir Rūta Jankeliūnienė.
2023 m. gegužės 31 d. dalyvauta Lietuvos savivaldybių asociacijos suvažiavime, kuriame aptarti aktualiausi vietos savivaldos klausimai.
Meras atstovauja savivaldybei Marijampolės regiono plėtros taryboje, o Marijampolės regiono plėtros tarybos kolegijoje – meras kartu su tarybos nariu Kęstučiu Bagdanavičiumi. 2023 m. įvyko 4 tarybos posėdžiai, 10 kolegijos posėdžių, 3 iš jų – rašytinės procedūros tvarka.

VIII SKYRIUS
RYŠIAI SU UŽSIENIU

Sausio 18 d. Kalvarijos savivaldybės meras Vincas Plikaitis, mero pavaduotojas Kęstutis Bagdanavičius bei Ekonominės plėtros ir investicijų skyriaus vedėja Rūta Kučinskienė lankėsi Lenkijoje. Vizito tikslas – bendrų projektų, įgyvendinamų pagal Interreg VI-A Lietuva–Lenkija bendradarbiavimo programą, vizijų aptarimas ir įgyvendinimo galimybės. Susitikta su Štabino seniūnu Jaroslavu Karpu, Suchovolės meru Michalu Matyskieliu, Balstogės Dambrovos burmistru Artūru Gailevičiumi.
Balandžio 24 d. Kalvarijos savivaldybės administracijoje vyko darbinis partnerių susitikimas dėl bendro projekto „Lygių galimybių suteikimas pažeidžiamoms grupėms iš Kalvarijos ir Suchovolės savivaldybių“ pagal Interreg V–A Lietuva–Lenkija bendradarbiavimo programą. Susitikime, kuriame dalyvavo Kalvarijos savivaldybės meras Nerijus Šidlauskas ir Suchovolės meras Michalas Matyskielis, buvo kalbama apie bendro projekto veiklas, paraiškos pateikimą.
Gegužės 17 d. Punsko valsčiuje įvyko Europos teritorinio bendradarbiavimo grupės „Lenkijos ir Lietuvos tarpvalstybinė funkcinė zona“ steigiamasis susitikimas. Kalvarijos savivaldybės meras Nerijus Šidlauskas kartu su Lazdijų rajono ir Vilkaviškio rajono merais bei Lenkijos Respublikos Seinų miesto, Seinų, Punsko, Gibų, Krasnapolio, Jeleniavo, Šipliškių, Rūdelės (Rutka-Tartak) ir Vižainio valsčių merais pasirašė ribotos atsakomybės Europos teritorinio bendradarbiavimo grupės „Lenkijos ir Lietuvos tarpvalstybinė funkcinė zona“ konvenciją bei įstatus.
Europos teritorinio bendradarbiavimo grupės tikslas – Lietuvos ir Lenkijos pasienio regionų ir bendradarbiavimo tolimesnė plėtra, gyvenimo aplinkos gerinimas, ekonominės ir socialinės sanglaudos stiprinimas.
Birželio 15 d. Kalvarijos savivaldybėje lankėsi  Suvalkų evangelikų Augsburgo parapijos klebonas kun. Dawid`as Robert`as Banach`as (Lenkija),  tarptautinis ekspertas iš Lenkijos Rafaelis Peszka, Marijampolės evangelikų liuteronų parapijos kunigas Vaidas Klesevičius. Svečius sutiko meras Nerijus Šidlauskas, vicemeras Antanas Burinskas, administracijos direktorius Gintaras Zavistauskas, Ekonominės plėtros ir investicijų skyriaus vedėja Rūta Kučinskienė. Aptartos galimybės kartu dalyvauti tarptautiniame Interreg projekte, kuriame Kalvarijos savivaldybė siektų rekonstruoti Kalvarijos evangelikų liuteronų bažnyčią, apsikeista gerąja patirtimi.
Rugsėjo 16 d. Kalvarijos savivaldybės vicemerė Vaida Skuolienė bei Kalvarijos savivaldybės administracijos Žemės ūkio ir melioracijos skyriaus vedėjas Darius Kuprelevičius, vaivados Martos Kaminskos ir seniūno Michalo Kochanovskio kvietimu, lankėsi Derliaus šventėje Barcianuose (Kentšyno apskrityje, Lenkijoje). Tarptautinio bendradarbiavimo sutartis su Barcianų valsčiumi pasirašyta 2012 m. Vizitu siekta atnaujinti bei plėtoti draugiškus bendradarbiavimo santykius ir keistis gerąja patirtimi.
Meras koordinavo Kalvarijos savivaldybės veiklą, vykdomą su užsienio šalių partnerių savivaldos institucijomis pagal bendradarbiavimo sutartis.
Per ataskaitinį laikotarpį Kalvarijos savivaldybės vardu susirašinėta su užsienio miestų ir rajonų savivaldybėmis, su kuriomis Kalvarijos savivaldybė yra pasirašiusi bendradarbiavimo sutartis.

IX SKYRIUS
 SUSITIKIMAI, ĮVYKIAI

2023 m. balandžio 14 d. Kalvarijos savivaldybėje lankėsi Lietuvos Respublikos socialinės apsaugos ir darbo ministrė Monika Navickienė, viceministras Martynas Šiurkus, Horizontaliosios politikos ir projektų valdymo grupės vadovė Daina Urbonaitienė. Susitikime su merais, tarybos nariais, administracijos skyrių vedėjais ir darbuotojais taip pat dalyvavo NVO vaikams konfederacijos direktorė Elena Urbonienė ir programų vadovė, tarptautinė negalios klausimais ekspertė Genovaitė Paliušienė, Vytauto Didžiojo universiteto Viešojo administravimo katedros profesorė, senato narė Ilona Tamutienė. Buvo aptarti socialiniai aspektai, pasidžiaugta nuveiktais darbais Kalvarijos savivaldybėje. Mero padėkos įteiktos Dainai Urbonaitienei ir Elenai Urbonienei.
Balandžio 14 d. Kalvarijos savivaldybėje įvyko dvi prasmingos, oficialios socialinių paslaugų srityje veikiančių įstaigų – Bendruomeninių vaikų globos namų ir Vaikų dienos centro atidarymo šventės.
Atidaryti Kalvarijos savivaldybės socialinių pasaugų centro Bendruomeniniai vaikų globos namai. Šiuose namuose gyvens iki 8 tėvų globos netekusių vaikų. Vaikams siekiama sukurti jaukią ir patogią gyvenamąją namų aplinką, užtikrinant fizinį, psichinį ir emocinį saugumą, skatinant vaikų savarankiškumą ir atsakingumą.
Šie namai Kalvarijos savivaldybėje atidaryti įgyvendinant perėjimo nuo institucinės globos prie šeimoje ir bendruomenėje teikiamų paslaugų neįgaliesiems ir likusiems be tėvų globos vaikams procesą pagal 2014–2020 metų Europos Sąjungos fondų investicijų veiksmų programos 8 prioriteto „Socialinės įtraukties didinimas ir kova su skurdu“ įgyvendinimo priemonę Nr. 08.1.1-CPVA-V-427 „Institucinės globos pertvarka: investicijos į infrastruktūrą“.
Atidarytame VšĮ „Aš ypatingas“ vaikų dienos centre akredituotomis vaikų dienos socialinės priežiūros paslaugomis galės naudotis 20 vaikų. Šio vaikų dienos centro veiklos prioritetas – specialiųjų poreikių turintys vaikai ir jų šeimos. Čia kuriama vaikams aplinka ir darbas su vaikais kvėpuoja pajautimu, pakantumu ir atsidavimu.
Atidarymo šventėse dalyvavo Lietuvos Respublikos socialinės apsaugos ir darbo ministrė Monika Navickienė, viceministras Martynas Šiurkus, Horizontaliosios politikos ir projektų valdymo grupės vadovė Daina Urbonaitienė, NVO vaikams konfederacijos direktorė Elena Urbonienė ir programų vadovė, tarptautinė negalios klausimais ekspertė Genovaitė Paliušienė, Vytauto Didžiojo universiteto Viešojo administravimo katedros profesorė, senato narė Ilona Tamutienė, Prezidentūros kanclerė Agila Barzdienė, Kalvarijos savivaldybės meras Vincas Plikaitis,  naujai išrinktas meras Nerijus Šidlauskas, mero pavaduotojas Kęstutis Bagdanavičius, tarybos nariai, savivaldybės administracijos darbuotojai ir daugybė kitų svečių.
Balandžio 21-ąją Kalvarijos savivaldybės tarybos nariai dalyvavo nacionaliniame miškasodyje Reketijos kaime. Dėkojame VĮ Valstybinių miškų urėdijai už iniciatyvą ir bendradarbiavimą.
Balandžio 26 d. Kalvarijos savivaldybėje lankėsi Kultūros paveldo departamento Alytaus–Marijampolės teritorinio skyriaus vedėjas Alius Baranauskas ir patarėja Violeta Kasperavičiūtė. Susitikimo su meru Nerijumi Šidlausku ir vyriausiuoju specialistu gamtosaugai ir kultūros vertybių apsaugai Romu Eidukaičiu metu buvo aptarta kultūros paveldo objektų Kalvarijos savivaldybėje situacija, perspektyvos ir finansavimo galimybės.
Gegužės 22 d. Kalvarijos savivaldybės meras Nerijus Šidlauskas ir Socialinių reikalų skyriaus vedėja Nijolė Silickienė dalyvavo susitikime Marijampolėje su  Lietuvos Respublikos socialinės apsaugos ir darbo viceministre Vilma Augiene ir jos komanda.
Susitikime dalyvavusiems Marijampolės regiono savivaldybių vadovams ir atsakingiems specialistams buvo pristatyti planuojami psichikos negalią turinčių asmenų globos sistemos pokyčiai.
Pokyčiai susiję su naujojo Europos Sąjungos struktūrinių fondų finansavimo laikotarpio parama. Planuojama sujungti Neįgalumo ir darbingumo nustatymo tarnybą bei Neįgaliųjų reikalų departamentą, toliau šioje srityje darbą tęs Asmens su negalia teisių apsaugos agentūra. Savivaldybėms taip pat bus siūloma įsteigti Negalios reikalų koordinatoriaus ir Atvejo vadybininko pareigybes. Ministerijos atstovai informavo, kad Negalios reikalų koordinatoriai rūpintųsi negalios politikos įgyvendinimu savivaldos lygmenyje, o Atvejo vadybininkas ne tik padėtų koordinatoriui įgyvendinti Asmenų su negalia teisių apsaugos agentūros parengtą planą, bet ir užsiimtų pagalbos stokojančių asmenų paieška, jų poreikių vertinimu ir reikalingos pagalbos organizavimu.
Gegužės 29 d. Kalvarijos savivaldybės meras Nerijus Šidlauskas, administracijos direktorius Gintaras Zavistauskas, Socialinių reikalų skyriaus vedėja Nijolė Silickienė ir vyr. specialistė Vilma Mikulskienė susitiko su Labdaros ir paramos fondo „Maisto bankas“ atstovėmis Martyna Žirgule, Kauno padalinio vadove, ir Laura Rutkauskiene, paramos programos vadove. Susitikimo metu aptartos bendradarbiavimo galimybės su Labdaros ir paramos fondu „Maisto bankas“ nuo 2024 metų teikiant pagalbą Kalvarijos savivaldybės gyventojams.
Birželio 5 d. Kalvarijos savivaldybės meras Nerijus Šidlauskas, vicemeras Antanas Burinskas ir administracijos direktorius Gintaras Zavistauskas Lazdijuose susitiko su Lazdijų rajono savivaldybės mere Ausma Miškiniene, vicemeru Daliumi Mockevičiumi ir administracijos direktore Sonata Dumbliauskiene. Aptartos bendradarbiavimo galimybės investicijų, švietimo, kultūros, sveikatos srityse, nagrinėti administracinių resursų išnaudojimo klausimai, pasidalinta gerąja patirtimi. 
Birželio 14 d. Kalvarijos savivaldybės meras Nerijus Šidlauskas susitiko su Kauno apskrities valstybinės mokesčių inspekcijos viršininke Judita Stankiene ir Mokestinių prievolių departamento direktore Daiva Baniuliene, Užimtumo tarnybos Marijampolės skyriaus vedėja Živile Povilaitiene ir Kauno klientų aptarnavimo departamento direktoriumi Tautvydu Bielozarevičiumi.
Apžvelgti mokestiniai aspektai mūsų savivaldybėje, pristatytas neįtraukto į apskaitą darbo rizikos mažinimo projektas. Savivaldybė pakviesta bendradarbiauti palaikant socialinę partnerystę su seniūnais, seniūnaičiais, įsitraukiant į nedarbo ir galimo šešėlio mažinimą.
Birželio 19-ąją vyko oficialus  pradedamo rekonstruoti ilgiausio „Via Baltica“ kelio A5 Kaunas–Marijampolė–Suvalkai I ruožo (nuo 56,83 iki 72,50 km) darbų pradžios renginys, kuriame dalyvavo Ministrė Pirmininkė Ingrida Šimonytė,  Susisiekimo ministras Marius Skuodis, Seimo nariai, AB Lietuvos automobilių kelių direkcijos generalinis direktorius Marius Švaikauskas, Marijampolės savivaldybės meras Povilas Isoda, Kalvarijos savivaldybės meras Nerijus Šidlauskas ir rangovų atstovai. Įkasta kapsulė ateities kartoms. Delegacija taip pat apžiūrėjo statomą „Žaliąjį tiltą“ (UAB „Fegda“ (II ruožas), sankryžą su trimis tiltais (AB „Kauno tiltai“ (III ruožas).
Birželio 20 d. Liubave Kalvarijos savivaldybės administracijos direktorius Gintaras Zavistauskas, vicemeras Antanas Burinskas, Ekonominės plėtros ir investicijų skyriaus vedėja Rūta Kučinskienė ir Liubavo seniūnas Gintas Baliulis susitiko su VĮ VMU Gamtos apsaugos, gamtotvarkos, rekreacijos ir medžioklės skyriaus vadovu Sigitu Kvedaru, Kazlų Rūdos regioninio  padalinio vadove Rūta Varnagiriene. Buvo aptartos bendradarbiavimo galimybės ir perspektyvos, paverčiant Kačergų kalną Liubave  ir Grandų botaninį draustinį patrauklesniais ir lankytojams patogesniais turizmo objektais.
2023 m. rugsėjo 8 d. penkerių metų laikotarpiui buvo sudarytas memorandumas tarp Kalvarijos savivaldybės, atstovaujamos mero Nerijaus Šidlausko, ir Vilniaus universiteto Filosofijos fakulteto, atstovaujamo Filosofijos fakulteto dekano prof. Jono Dagio.
Memorandumo tikslas – sukurti savivaldybės ir fakulteto bendradarbiavimo, sprendžiant nusikaltimų prevencijos problemas savivaldybėje, pagrindus. Šalys sutarė, kad fakultetas teiks pagalbą kuriant ir įgyvendinant savivaldybės nusikaltimų prevencijos iniciatyvas, o savivaldybė teiks pagalbą savivaldybėje vykdomiems fakulteto mokslinių tyrimų projektams.
Šiuo memorandumu nė viena susitarimo šalis neprisiima jokios finansinės atsakomybės ar įsipareigojimų. Kiekviena šalis pati padengia savo išlaidas, susijusias su bendradarbiavimu, išskyrus atvejus, kai abi šalys raštu susitaria kitaip.
Memorandumo pasirašyme taip pat dalyvavo Marijampolės apskrities VPK viršininkas Harimantas Poškevičius, Kalvarijos PK viršininkas Marius Miesčionaitis, VU Filosofijos fakulteto Kriminologijos katedros docentas Algimantas Čepas.
Rugsėjo 15 d. vyko pirmieji 2023-iaisiais metais Verslo pusryčiai su Kalvarijos savivaldybės meru Nerijumi Šidlausku, kuriuose dalyvavo per trisdešimt vietos verslininkų ir suinteresuotų svečių iš aplinkinių savivaldybių įmonių, įstaigų. Susitikimą inicijavo ir sveikinimo žodį tarė Kauno prekybos, pramonės ir amatų rūmų (KPPAR) Marijampolės filialo vadovė Kristina Grigė ir KPPAR Marijampolės filialo tarybos pirmininkas, UAB „Morita“ direktorius Vygantas Subačius. Meras Nerijus Šidlauskas pristatė Kalvarijos miesto strateginius projektus ir miesto plėtros viziją.
Rugsėjo 27 d. meras Nerijus Šidlauskas ir Ekonominės plėtros ir investicijų skyriaus vedėja Rūta Kučinskienė dalyvavo Lietuvos Respublikos Seime vykusiame projekto „Išmanusis miestas 10“ atidarymo renginyje. Projektas suburia savivaldybes, partnerius, ministerijas, aukštųjų mokyklų  komandas, o su jomis ir architektūros, urbanistikos bei kraštovaizdžio profesionalus.
Kalvarijos savivaldybė nusprendė dalyvauti projekte „Išmanusis miestas 10“, siekdama prisidėti prie miesto augimo, kurti patrauklesnę gyvenamąją aplinką ir tikėdamasi sulaukti profesionalių ir inovatyvių pasiūlymų dėl konkrečių neįveiklintų vietų infrastruktūros tobulinimo ir aplinkos gerinimo. Renginio metu meras Nerijus Šidlauskas pristatė Kalvarijos savivaldybę ir tris miesto teritorijas, dėl kurių dalyvaujama projekte „Išmanusis miestas 10“.
Spalio 27 d. oficialiai paskelbta pirmojo „Via Baltica“ ruožo (nuo 72,5 iki 79 km) rekonstrukcijos pabaiga. Renginyje dalyvavo Susisiekimo ministras Marius Skuodis, Kalvarijos savivaldybės meras Nerijus Šidlauskas, Marijampolės savivaldybės administracijos direktorius Karolis Podolskis ir AB Lietuvos automobilių kelių direkcijos generalinis direktorius Marius Švaikauskas.
Lapkričio 16-ąją Vilniaus rotušėje vyko tarptautinė konferencija „Geras demokratinis valdymas ir svarstomoji demokratija“ ir Europos Tarybos Gero Demokratinio Valdymo Ženklo (ELoGE) apdovanojimų ceremonija. Kalvarijos savivaldybės vadovai – meras Nerijus Šidlauskas ir administracijos direktorius Gintaras Zavistauskas – atsiėmė ELoGe apdovanojimą – stiklinį dekaedrą, kuriame ant kiekvienos briaunos išgraviruoti  Europos Tarybos demokratinio valdymo principai.

Lapkričio 27 d. Vilniuje vyko savivaldybių administracijų atstovų apdovanojimai už sėkmingiausiai įgyvendintus VRM administruojamus 2014–2020 metais ir ES lėšomis finansuotus infrastruktūros projektus regionuose. Kalvarijos savivaldybei vidaus reikalų viceministras Arnoldas Abramavičius įteikė padėką ir apdovanojimą „Už atvirų viešųjų erdvių sutvarkymą mažuosiuose miestuose ir kaimo vietovėse“. Renginyje Kalvarijos savivaldybei atstovavo vicemeras Antanas Burinskas, Ekonominės plėtros ir investicijų skyriaus vedėja Rūta Kučinskienė, vyriausieji specialistai Edita Snapkauskienė ir Vidmantas Pilvinis.
Gruodžio 12 d. įvyko jau tradiciniu tampantis Kalvarijos savivaldybės vadovų susitikimas su jėgos struktūromis, kuriame dalyvavo Varėnos pasienio rinktinės Kalvarijos pasienio užkardos vadas Rimantas Kundreckas, Kalvarijos PK viršininkas Marius Miesčionaitis, Suvalkijos šaulių 4-osios rinktinės vado pavaduotoja gr. Vytė Kazelytė, Marijampolės apskrities priešgaisrinės gelbėjimo valdybos viršininko pavaduotojas Giedrius Litvinas, KASP Dainavos apygardos 1-osios rinktinės 110 pėstininkų kuopos vadas Marius Jarmalavičius.
Susitikimo metu aptarta 2023 metų institucijų vykdoma veikla Kalvarijos savivaldybėje, pagrindinės tendencijos, problemos. Taip pat apsvarstytos ateinančių metų prognozės, laukiantys iššūkiai bei veiklos prioritetai.
Gruodžio 21-ąją Kalvarijos savivaldybės posėdžių salėje surengta naujai išrinktų seniūnaičių inauguracija. Iš viso Kalvarijos savivaldybėje yra 14 seniūnaitijų. Daugelis seniūnaičių darbą tęs toliau, nes buvo perrinkti dar vienai kadencijai.
2023 m. lankytasi Lietuvos Respublikos susisiekimo bei kultūros ministerijose, Lietuvos savivaldybių asociacijoje, kitose Vyriausybei pavaldžiose institucijose, kuriose aptarti Kalvarijos savivaldybei aktualūs klausimai.
Lankytasi seniūnijose, rengti susitikimai su jų gyventojais. Diskutuota aplinkosaugos, šilumos ir komunalinio ūkio, vietinių kelių priežiūros klausimais.

X SKYRIUS
 SAVIVALDYBĖS TARYBOS VEIKLA

Kalvarijos savivaldybės taryba, atsižvelgusi į Lietuvos Respublikos Vyriausybės nutarimu patvirtintas strateginio planavimo savivaldybėse rekomendacijas, nustato strateginio planavimo savivaldybėje organizavimo (savivaldybės strateginio planavimo dokumentų ir jų įgyvendinimą detalizuojančių planavimo dokumentų rengimo, svarstymo ir tvirtinimo, įgyvendinimo stebėsenos, numatytų pasiekti rezultatų vertinimo, ataskaitų dėl planavimo dokumentų įgyvendinimo rengimo ir svarstymo, savivaldybės gyventojų įtraukimo į jų rengimą, svarstymą ir įgyvendinimo priežiūrą, viešinimo ir kt.) tvarką.
Strateginis planavimas savivaldybėje – procesas, kurio metu nustatomos veiklos kryptys ir būdai, kaip vykdyti savivaldybės misiją, pasiekti numatytus tikslus ir rezultatus, veiksmingai panaudojant finansinius, materialinius ir žmogiškuosius išteklius.
[bookmark: _Hlk170307078]Kalvarijos savivaldybės taryba 2023 m. vasario 24 d. sprendimu Nr. T-9 (1.5E) Kalvarijos savivaldybės taryba patvirtino Kalvarijos savivaldybės 2023–2025 metų strateginį veiklos planą ir pavedė Kalvarijos savivaldybės administracijos direktoriui vykdyti Kalvarijos savivaldybės strateginio veiklos plano aštuonių programų įgyvendinimo priežiūrą.
Kalvarijos savivaldybės taryba birželio 30 d. sprendimu Nr. T-111 (1.5E) pritarė Kalvarijos savivaldybės 2022–2024 metų strateginio veiklos plano įgyvendinimo 2022 metais ataskaitai.
Kalvarijos savivaldybės tarybos 2023 m. rugpjūčio 25 d. sprendimu Nr. T-150 (1.5E) buvo patvirtintas Strateginio planavimo Kalvarijos savivaldybėje organizavimo tvarkos aprašas, kuriuo nurodoma, kad savivaldybės strateginio plėtros plano rengimą, viešą svarstymą, įgyvendinimo stebėseną, vertinimą ir ataskaitų rengimą organizuoja Kalvarijos savivaldybės meras.
Kalvarijos savivaldybės biudžetas (savivaldybės metinis finansinis planas) rengiamas, vadovaujantis patvirtintu Kalvarijos savivaldybės strateginiu veiklos planu, taip pat atsižvelgiant į kitus patvirtintus savivaldybės strateginio planavimo dokumentus, asignavimus planuojant savivaldybės strateginio veiklos plano programoms įgyvendinti ir planuojamiems rezultatams pasiekti ir paskirstant juos asignavimų valdytojams.
Kalvarijos savivaldybės taryba, vadovaudamasi Biudžeto sandaros įstatymo nustatyta tvarka, 2023 m. vasario 24 d. sprendimu Nr. T-23 (1.5E) patvirtino savivaldybės 2023 m. biudžetą, paskirstė asignavimus biudžetinėms įstaigoms.
Kalvarijos savivaldybės biudžeto asignavimai naudoti Lietuvos Respublikos vietos savivaldos ir kitiems įstatymams įgyvendinti, vykdant savivaldybės biudžeto asignavimų valdytojų patvirtintas programas.
2023 metais iš Kalvarijos savivaldybės iždo buvo finansuojama 13 biudžetinių įstaigų, vykdančių Kalvarijos savivaldybės tarybos patvirtintas aštuonias strateginės veiklos programas pagal valstybės deleguotas (perduotas savivaldybėms), mokymo lėšų, savarankiškąsias, Europos Sąjungos paramos, biudžetinių įstaigų pajamų ir specialiųjų programų funkcijas.
	Per ataskaitinį laikotarpį į iždą gauta 20 107,2 tūkst. Eur pajamų ir 281,0 tūkst. Eur finansinių įsipareigojimų prisiėmimo pajamų. 2023 m. spalio 27 d. sprendimu Nr. T-184 (1.5E) Kalvarijos savivaldybės taryba nusprendė leisti imti 281,0 tūkst. Eur ilgalaikę paskolą palankiausias sąlygas pasiūliusiame banke einamųjų metų ilgalaikių paskolų dalies padengimui bei įgaliojo Kalvarijos savivaldybės administracijos direktorių pasirašyti su banku ilgalaikės paskolos sutartį. Gautos ilgalaikės paskolos buvo panaudotos ilgalaikių įsipareigojimų einamųjų metų daliai refinansuoti. Viešojo sektoriaus subjektams veiklos vykdymui  perduota 20 054,1 tūkst. Eur asignavimų. Švietimo programos vykdymui panaudota didžiausia biudžeto dalis – 32,3 proc. arba 6 826,7 tūkst. Eur, socialinėms reikmėms teko 27,6 proc. visų asignavimų (5 841,0 tūkst. Eur). Kita pagal panaudotų lėšų dydį buvo Savivaldos tobulinimo programa, pagal kurią administruojamos bendrųjų paslaugų veiklos – jai sunaudota 2 607,9 tūkst. Eur (12,3 proc. visų savivaldybės biudžeto asignavimų). 10,5 proc. praėjusių metų biudžeto buvo panaudota infrastruktūros ir komunalinio ūkio plėtrai – panaudota 2 226,9 tūkst. Eur. Likusioms sritims (viešajai tvarkai ir sveikatos apsaugai, kultūrinei, sporto ir bendruomeninei veiklai bei investicijų programai) teko atitinkamai 5,2 proc., 5,6 proc. ir 4,4 proc. savivaldybės biudžeto asignavimų (iš viso apie 3,2 mln. Eur).
	2023 metų biudžeto pajamų surinkimo planas įvykdytas 101,9 proc. Gyventojų pajamų mokesčio planas viršytas 1 001,5 tūkst. Eur (11,0 proc.). Daugiau negu planuota surinkta turto mokesčių (96,4 tūkst. Eur arba 52,7 proc.). Dėl Kalvarijos savivaldybės tarybos sprendimais suteiktų lengvatų į iždą negauta 7 711,07 Eur pajamų. Metų pabaigoje savivaldybė valstybės iždui grąžino nepanaudotų specialiųjų tikslinių dotacijų valstybės deleguotoms (perduotoms savivaldybėms) funkcijoms vykdyti 449 961,64 Eur (iš jų 314,8 tūkst. Eur dėl pasiruošimo Astravo atominės elektrinės galimos avarijos padarinių likvidavimui).
	Mokėtinos sumos metų pabaigoje be skolinių įsipareigojimų yra 110,6 tūkst. Eur (metų pradžioje buvo 289,9 tūkst. Eur), iš jų: prekių ir paslaugų – 8,7 tūkst. Eur, einamojo mėnesio socialinių išmokų (pagal piniginės socialinės paramos nepasiturintiems gyventojams skyrimo įstatymo nuostatas) – 101,8 tūkst. Eur (šie įsiskolinimai yra susidarę dėl gruodžio mėnesio priskaičiuotų ir neišmokėtų socialinių pašalpų ar neapmokėtų sąskaitų), su darbo užmokesčiu susijusių socialinio draudimo įmokų įsiskolinimai metų pabaigoje (ir metų pradžioje taip pat) – 0,1 tūkst. Eur. Negrąžintų paskolų likutis laikotarpio pabaigoje yra 1 343,0 tūkst. Eur (metų pradžioje taip pat buvo 1 343,0 tūkst. Eur).
[bookmark: _Hlk162510554]Kalvarijos savivaldybės tarybos 2023 m. spalio 27 d. sprendimu Nr. T-184 (1.5E) taryba nusprendė leisti imti 281,0 tūkst. Eur ilgalaikę paskolą palankiausias sąlygas pasiūliusiame banke einamųjų metų ilgalaikių paskolų dalies padengimui. Įgaliojo Kalvarijos savivaldybės administracijos direktorių pasirašyti su banku ilgalaikės paskolos sutartį.
Lietuvos Respublikos vietos savivaldos įstatyme įtvirtinta nuostata, kad savivaldybė sudaro sąlygas vietos gyventojams dalyvauti tvarkant viešuosius savivaldybės reikalus, įtraukdama vietos gyventojus į sprendimų priėmimą.
Dalyvaujamojo biudžeto įgyvendinimas. 2023 m. Kalvarijoje pirmą kartą buvo inicijuotas ir įgyvendintas projektinių idėjų konkursas – Dalyvaujamasis biudžetas. Bendra skirta suma 50 000 Eur. Projektines idėjas savo kraštui galėjo siūlyti kiekvienas savivaldybės gyventojas. Sulaukta 13 projektinių idėjų, iš kurių 7 buvo teikiamos viešam svarstymui. 1 vietą laimėjo projektas „Kalvarijos Karališkojo parko ir miesto viešųjų erdvių kokybės gerinimas“. Įgyvendinant projektą, Kalvarijos miesto teritorijoje įrengtos 65 naujos, patvarios, estetiškos, perdirbto plastiko šiukšliadėžės. 2 vietą laimėjo projektas „Viešosios infrastruktūros plėtra Sangrūdoje – pontoninio tilto įrengimas“. Projekto dėka įrengtas pontoninis lieptas Sangrūdos tvenkinio pakrantėje ir įsigyti du keturviečiai vandens dviračiai. Teritorijos saugumui užtikrinti įrengta vaizdo stebėjimo kamera. 3 vietą laimėjo projektas „Kalvarijos parkų modernizavimas lauko žaidimų stalais“. Kalvarijos Karališkajame parke įrengti trys lauko žaidimų stalai: stalo futbolo, stalo teniso ir šachmatų. Įrengta papildoma vaizdo stebėjimo kamera. 4 vietą laimėjo projektas „Žaidimų aikštelė vaikams Brukų kaime“. Įrengta nauja, saugi, patogi ir moderni vaikų žaidimų aikštelė. Įrengta vaizdo stebėjimo kamera.
Finansinė parama iš ES fondų. 2023 metais buvo administruoti 3 investiciniai projektai: „Kompleksinių paslaugų šeimai teikimas Kalvarijos savivaldybėje“, „Bendruomeninių vaikų globos namų ir vaikų dienos centro tinklo plėtra Kalvarijos savivaldybėje“, „Gerovės konsultantų modelio įdiegimas Kalvarijos savivaldybėje“, finansuojami Europos Sąjungos fondų ir savivaldybės lėšomis. Sėkmingai įgyvendinti ir baigti 2 projektai: nuo 2017 metų įgyvendintas projektas „Kompleksinių paslaugų šeimai teikimas Kalvarijos savivaldybėje“ ir 2019 metais pradėtas projektas „Bendruomeninių vaikų globos namų ir vaikų dienos centro tinklo plėtra Kalvarijos savivaldybėje“.
Smulkaus ir vidutinio verslo rėmimas.  2023 m. iš Kalvarijos savivaldybės biudžeto smulkaus ir vidutinio verslo (SVV) rėmimui buvo skirta 22 000 Eur.  Pasirašytos 9 SVV rėmimo sutartys už 14 720,96 Eur. Verslo atstovai nuolatos informuojami apie naujas rėmimo priemones, konkursus, organizuojamus savivaldybės ir valstybės lėšomis. Dalyvauta kasmetiniame renginyje „Metų žvilgsnis 2023“, skirtame verslo bendruomenei pagerbti, paruoštos nominacijos.
NVO priemonių įgyvendinimas ir finansavimas. 2023 m. administruotos ir įgyvendintos  Kalvarijos savivaldybės NVO rėmimo bei Nevyriausybinių organizacijų veiklos stiprinimo 2023–2025 metų veiksmų plano 2.1.1.1 priemonės „Stiprinti bendruomeninę veiklą savivaldybėse“ programos.  2023 m. iš Kalvarijos savivaldybės biudžeto Kalvarijos savivaldybės nevyriausybinių organizacijų rėmimo programos įgyvendinimui buvo skirta 20 000 Eur. Finansuota 20 projektų. 2023 m. Nevyriausybinių organizacijų veiklos stiprinimo 2023–2025 metų veiksmų plano 2.1.1.1 priemonės „Stiprinti bendruomeninę veiklą savivaldybėse“ įgyvendinimui skirta 6805 Eur. Finansuota 10 projektų.  
Lietuvos Respublikos vietos savivaldos įstatymo nuostatose nustatyta, kad Kalvarijos savivaldybės taryba savo įgaliojimų laikui sudaro Etikos komisiją bei Antikorupcijos komisiją. Šios komisijos sudaromos laikantis proporcinio savivaldybės tarybos daugumos ir mažumos atstovavimo principo. Komisijų nuostatus tvirtina Kalvarijos savivaldybės taryba.
Antikorupcijos komisijos paskirtis – vykdyti Kalvarijos savivaldybės korupcijos prevencijos politiką, šalinti korupcijos, kaip neigiamo socialinio reiškinio, priežastis ir pasekmes, skatinti savivaldybės bendradarbiavimą su visuomene, žiniasklaida, nevyriausybinėmis organizacijomis ir kitais asmenimis korupcijos prevencijos srityje, skatinti savivaldybės institucijų, įstaigų, įmonių, organizacijų, kurių steigėja yra savivaldybė, švietimo įstaigų dalyvavimą korupcijos prevencijos srityje.
Kalvarijos savivaldybės taryba 2023 m. balandžio 26 d. sprendimu Nr. T-94 (1.5E) 2023– 2027 metų Kalvarijos savivaldybės tarybos kadencijai sudarė komisiją iš 5 narių. Komisijos pirmininku skyrė tarybos narį Alaną Sinkevičių.
Etikos komisija atlieka valstybės politikų elgesio, kuriuo pažeidžiami Lietuvos Respublikos valstybės politikų elgesio kodekse numatyti valstybės politikų elgesio principai ir nuostatos, kiti įstatymai ir teisės aktai, reglamentuojantys valstybės politikų veiklą, tarybos veiklos reglamentas, tyrimą.
Kalvarijos savivaldybės tarybos 2023 m. balandžio 26 d. sprendimu Nr. T-94 (1.5E) savivaldybės taryba 2023–2027 metų Kalvarijos savivaldybės tarybos kadencijai sudarė komisiją iš 5 narių. Komisijos pirmininke skyrė tarybos narę Rūtą Jankeliūnienę.
Kalvarijos savivaldybės taryba 2023 m. liepos 28 d. sprendimu Nr. T139 (1.5E), Kalvarijos savivaldybės taryba kadencijos laikotarpiui sudarė Kalvarijos savivaldybės apdovanojimų komisiją bei patvirtino šios komisijos veiklos nuostatus. Komisija atlieka šias funkcijas:
· [bookmark: _Hlk57891535]nagrinėja gautus teikimus dėl Kalvarijos savivaldybės garbės piliečio vardo suteikimo, apdovanojimo garbės ženklu „Už nuopelnus Kalvarijos kraštui“, savivaldybės nominacijos, Kalvarijos krašto kultūros premijos;
· tikrina, ar prašymai (teikimai) apdovanoti atitinka nustatytus reikalavimus;
· sprendžia teikti ar neteikti pasiūlymus dėl Kalvarijos savivaldybės garbės piliečio vardo suteikimo, apdovanojimo garbės ženklu „Už nuopelnus Kalvarijos kraštui“, savivaldybės nominacijos, Kalvarijos krašto kultūros premijos;
· organizuoja iškilmingą apdovanojimų įteikimą;
· svarsto ir teikia siūlymus dėl memorialinių lentų įrengimo Kalvarijos kraštui nusipelniusiems asmenims atminti.
Komisija, apsvarsčiusi gautą Lietuvos kultūros tyrimų instituto kreipimąsi „Dėl Kalvarijos savivaldybės garbės piliečio vardo suteikimo profesoriui Romanui Plečkaičiui (po mirties)“, nusprendė už nuopelnus Lietuvos mokslui ir švietimui prof. hab. dr. Romanui Plečkaičiui įrengti atminimo lentą Kalvarijos krašto muziejuje bei palikti įrašą atminimo knygoje. 2023 m. rugsėjo 8 d. surengtas iškilmingas atminimo vakaras, kuriame dalyvavo profesoriaus artimieji ir kiti suinteresuoti asmenys.
Viena iš išimtinių Kalvarijos savivaldybės tarybos kompetencijų – sprendimų dėl biudžetinių ir viešųjų įstaigų (kurių savininkė yra savivaldybė), savivaldybės valdomų įmonių steigimo, reorganizavimo, pertvarkymo, atskyrimo, likvidavimo ir dėl dalyvavimo steigiant viešuosius ir privačius juridinius asmenis priėmimas, taip pat juridinių asmenų, kurių dalyvė yra savivaldybė, priežiūra.
2023 m. birželio 30 d. buvo pradėtas savivaldybės sveikatos priežiūros įstaigų reorganizavimo procesas, kuomet Kalvarijos savivaldybės taryba sprendimu Nr. T-100 (1.5E) „Dėl Kalvarijos savivaldybės sveikatos centro kūrimo inicijavimo“ nusprendė inicijuoti Kalvarijos savivaldybės sveikatos centro kūrimą, kuriuo Kalvarijos savivaldybės merui pavedė organizuoti Kalvarijos savivaldybės sveikatos centro sukūrimą, užtikrinant Sveikatos centrui priskiriamų sveikatos priežiūros paslaugų teikimo organizavimo tvarkos aprašo, patvirtinto Lietuvos Respublikos sveikatos apsaugos ministro 2023 m. gegužės 22 d. įsakymu Nr. V-589 ,,Dėl Sveikatos centrui priskiriamų sveikatos priežiūros paslaugų teikimo organizavimo tvarkos aprašo patvirtinimo“, 11 punkto, kuriame savivaldybėms nustatyti sveikatos centrų kūrimo principai ir eiga, reikalavimus. 
2023 m. rugpjūčio 25 d. savivaldybės taryba sprendimu Nr. T-154 (1.5E) „Dėl sutikimo reorganizuoti viešąją įstaigą Kalvarijos ligoninę, viešąją įstaigą Kalvarijos pirminės sveikatos priežiūros centrą ir viešąją įstaigą Sangrūdos ambulatoriją“ sutiko, kad viešoji įstaiga Kalvarijos ligoninė, viešoji įstaiga Kalvarijos pirminės sveikatos priežiūros centras ir viešoji įstaiga Sangrūdos ambulatorija būtų reorganizuojamos jungimo būdu, jas sujungiant į Kalvarijos savivaldybės sveikatos centrą, kuriam pereitų reorganizuojamų įstaigų teisės ir pareigos nuo 2024 m. vasario 1 d. Kalvarijos savivaldybės tarybos 2023 m. rugsėjo 29 d. sprendimas buvo pakeistas sprendimu Nr. T-159 (1.5E), kuriuo taryba priėmė sprendimą sutikti, kad Kalvarijos savivaldybės viešosios įstaigos Kalvarijos pirminės sveikatos priežiūros centras ir Sangrūdos ambulatorija būtų reorganizuojamos iki sausio 31 d., prijungiant jas prie viešosios įstaigos Kalvarijos ligoninės, kuriai pereitų visos viešųjų įstaigų Sangrūdos ambulatorijos ir Kalvarijos pirminės sveikatos priežiūros centro teisės ir pareigos. Kalvarijos savivaldybės taryba nustatė, kad įstaigų reorganizavimo tikslas yra: optimizuoti Kalvarijos savivaldybės sveikatos įstaigų tinklą, jų valdymą ir veiklą, racionaliai ir tikslingai išnaudoti materialinius ir finansinius įstaigų išteklius, gerinti Kalvarijos savivaldybės gyventojų sveikatos priežiūros paslaugų kokybę ir prieinamumą, optimizuoti teikiamų paslaugų apimtį ir struktūrą pagal gyventojų sveikatos priežiūros paslaugų poreikius, didinant sveikatos priežiūros įstaigų veiklos efektyvumą. 
2023 m.  lapkričio 30 d. buvo priimtas Kalvarijos savivaldybės tarybos sprendimas Nr. T-208 (1.5E) iki 2024 m. sausio 31 d. reorganizuoti viešąsias įstaigas Kalvarijos pirminės sveikatos priežiūros centrą ir Sangrūdos ambulatoriją, prijungiant jas prie viešosios įstaigos Kalvarijos ligoninės, kurios pavadinimas po reorganizavimo – viešoji įstaiga Kalvarijos savivaldybės sveikatos centras, bei patvirtinti viešosios įstaigos Kalvarijos pirminės sveikatos  priežiūros centro, viešosios įstaigos Sangrūdos ambulatorijos reorganizavimo prijungiant prie viešosios įstaigos Kalvarijos ligoninės sąlygų aprašą, viešosios įstaigos Kalvarijos savivaldybės sveikatos centro įstatus, valdymo struktūrą, pareigybių sąrašą ir didžiausią leistiną etatų skaičių. 
Lietuvos Respublikos vietos savivaldos įstatyme nustatyta, kad savivaldybės administracija yra savivaldybės įstaiga, kurią sudaro struktūriniai padaliniai, į struktūrinius padalinius neįeinantys valstybės tarnautojai ir savivaldybės administracijos filialai – seniūnijos (savivaldybės administracijos struktūriniai teritoriniai padaliniai). Savivaldybės administracijos struktūrą, jos veiklos nuostatus ir darbo užmokesčio fondą, didžiausią leistiną valstybės tarnautojų pareigybių ir darbuotojų, dirbančių pagal darbo sutartis ir gaunančių užmokestį iš savivaldybės biudžeto, skaičių savivaldybės administracijos direktoriaus siūlymu mero teikimu tvirtina ir keičia savivaldybės taryba.
Kalvarijos savivaldybės taryba 2023 m. rugsėjo 29 d. sprendimu Nr. T-161 (1.5E) patvirtino didžiausią leistiną valstybės tarnautojų ir darbuotojų, dirbančių pagal darbo sutartis ir gaunančių darbo užmokestį iš Kalvarijos savivaldybės biudžeto (išskyrus darbuotojus, dirbančius pagal darbo sutartis ir gaunančius darbo užmokestį iš Europos Sąjungos struktūrinės, kitos Europos Sąjungos finansinės paramos ir tarptautinės finansinės paramos lėšų (išskyrus techninės paramos lėšas), pareigybių skaičių Kalvarijos savivaldybės administracijoje – 93.
2023 m. rugsėjo 29 d. sprendimu Nr. T-162 (1.5E) patvirtino Kalvarijos savivaldybės administracijos struktūrą, kurią dabar sudaro 11 struktūrinių padalinių, 4 struktūriniai teritoriniai padaliniai ir 5 struktūriniams padaliniams nepriskirti darbuotojai.
Kalvarijos savivaldybės tarybos 2023 m. gegužės 4 d. sprendimu Nr. T-66 (1.5E) patvirtinta Kontrolės ir audito tarnybos 2022 metų veiklos ataskaita.
Kalvarijos savivaldybės tarybos 2023 m. rugpjūčio 25 d. sprendimu Kalvarijos savivaldybės taryba patvirtino Kalvarijos savivaldybės 2022 m. metinių ataskaitų rinkinį.

XI SKYRIUS
 APIBENDRINIMAS

Ataskaitiniu laikotarpiu buvo dirbama, vadovaujantis Lietuvos Respublikos Konstitucija, Vietos savivaldos įstatymu, kitais įstatymais, Vyriausybės nutarimais, reglamentuojančiais savivaldybių veiklą, Kalvarijos savivaldybės tarybos veiklos reglamentu, laikantis demokratijos, viešumo, teisėtumo, atsakomybės ir kolegialumo principų. 
	Dėkoju tarybos nariams, savivaldybės administracijos vadovui ir darbuotojams, kurie savo žiniomis, gebėjimais, nuoširdžiu darbu prisidėjo prie 2023 m. planuotų uždavinių vykdymo ir padėjo spręsti aktualiausius Kalvarijos savivaldybės klausimus. Nuoširdžiai dėkoju savivaldybės gyventojams už bendruomeniškumą, išreiškiamą pasitikėjimą ir palaikymą.

